**Referat af skolebestyrelsesmøde den 11. januar 2022**

*Referent:* *Fraværende, anmeldt:* Signe Harder, Chara Jacobsen

*Fraværende, uanmeldt:*

**0.Meddelelser**

**a) Formanden**

Intet.

**b) Skolen**

Bjarne Schytt Nielsen fortalte, at:

* Der er mindre pres på den store parkeringsplads. Forældrene er blevet bedre til at bruge Kiss and go.
* Vi er så småt i gang med planlægning af det nye skoleår og i kommende periode starter afholdelse af MUS-samtaler.

**c) Nyt fra specialafdelingen**

Annette Fuglsang fortalte, at der i specialafdelingen i en periode har været nogle elever, som har været visiteret forkert. Elever har derfor kun været i specialafdelingen i en kortere periode, inden de er sendt videre, hvilket ikke er godt for nogen, hverken eleven, de andre elever eller personalet.

Personalet er i gang med efteruddannelse og er hårdt hængt op.

Der har på det seneste været nogle opsigelser. Der er i øjeblikket 2 stillinger slået op. Det er svært at finde kvalificeret personale i øjeblikket.

**d) Nyt fra medarbejderne**

Bettina Schaper fortalte, at der i en periode har været frustrationer i forbindelse med bad efter idræt. Eleverne vil ikke gå i bad efter idrætstimerne. Der er ønske om forhæng ved bruserne.

Medarbejderne er i gang med at debattere, hvordan man håndterer mobiltelefoner i skoletiden. Eleverne taler ikke sammen i frikvarterne, da de er optaget af deres telefon. Der arbejdes med, at eleverne skal aflevere deres mobiler i timerne.

Lærerne oplever, at blive filmet i undervisning, og det bliver sendt rundt blandt eleverne. Det ønskes, at der investeres i flere spil, så eleverne vælger at være sammen i stedet for at være på mobil hele tiden.

Tim Visit foreslog, at mobiltelefoner inddrages i undervisningen.

Steffen Nielsen fortalte, at telefonerne bruges fornuftigt i grundskolen.

Det var lidt ærgerligt, at starte op efter ferien med 2 dages fjernundervisning. Der er en del fravær, og det er svært at komme i gang. Der ses lidt metaltræthed rundt omkring.

**e) Elevrådet**

Der er modtaget trøjer, og nu skal der sættes gang i salget. Der er mulighed for at vælge mange forskellige farver.

Der skal holdes fastelavnsfest for de små, hvis Corona tillader det.

**1.Opfølgning på mail til CEP**

Skolebestyrelsen har skrevet en mail til CEP ift. stigning af elever med angst. Der er modtaget svar fra CEP. Svaret blev debatteret.

Det vurderes, at eleverne på Tingagerskolen ikke har det sværere end eleverne i resten af landet.

Det overvejes om en sådan skrivelse en anden gang også kan sendes til Opvækst og Læringsudvalget.

**2.Princip vedr. skole/hjem samarbejde**

Camilla Grønkjær-Pedersen har sammenskrevet 3 principper til ét. Forskellige formuleringer blev diskuteret.

Princippet er godkendt, når rettelserne er foretaget.

**3.Status Covid-19**

Eleverne har været hjemmeundervist et par dage før jul og et par dage efter jul. Det er godt, at eleverne er på skolen, da det har været vanskeligt at have dem derhjemme.

Vi har ansat en testperson på skolen, som bruges når der er udbrud i klasserne. Specialklasserne bliver fortsat testet på skolen, og det virker fint.

Eleverne i almenskolen får selvtest med hjem, hvor der skal testes 2 gange om ugen. Der opfordres til test onsdag og søndag.

**4. Evt.**

Intet.